[pic] | KOMISIJA EVROPSKIH SKUPNOSTI |

Bruselj, 8.5.2006

COM(2006) 199 konč.

POROČILO KOMISIJE EVROPSKEMU PARLAMENTU IN SVETU

o izvajanju Uredbe Sveta (ES, Euratom) št. 1287/2003 o uskladitvi bruto nacionalnega dohodka po tržnih cenah (Uredba BND)

1. UVOD

Uredba Sveta (ES, Euratom) št. 1287/2003 z dne 15. julija 2003 o uskladitvi bruto nacionalnega dohodka po tržnih cenah (Uredba BND)[1] vzpostavlja postopke za poenostavitev in, kadar je potrebno, izboljšanje postopkov preverjanja primerljivosti, zanesljivosti in izčrpnosti ocen bruto nacionalnega dohodka (BND) držav članic. Sprejetju Uredbe BND je sledil Sklep Sveta 2000/597/ES z dne 29. septembra 2000 o sistemu virov lastnih sredstev Evropskih skupnosti[2].

Na podlagi Evropskega sistema računov (ESA 95) v skladu z Uredbo Sveta (ES) št. 2223/96) z dne 25. junija 1996 o Evropskem sistemu nacionalnih in regionalnih računov v Skupnosti[3] predstavlja BND od 1. januarja 2002 četrti lastni vir Skupnosti. BND nadomešča bruto nacionalni proizvod (BNP), ki se je pred letom 2002 uporabljal za oceno četrtega lastnega vira Skupnosti.

Predhodnica Uredbe BND je bila tako imenovana Direktiva BNP, in sicer Direktiva 89/130/EGS, Euratom z dne 13. februarja 1989 o uskladitvi izračunavanja bruto nacionalnega proizvoda po tržnih cenah[4]. Direktiva BNP je vzpostavila postopek preverjanja in ocenjevanja primerljivosti, zanesljivosti in izčrpnosti BNP v okviru Odbora BNP, v katerem so države članice in Komisija med letoma 1989–2003 tesno sodelovale. Dosežena je bila dobra raven primerljivosti. Uredba BND temelji na tem postopku in ga prilagaja z upoštevanjem BND za namene lastnih virov in vzpostavlja Odbor BND.

Odbor BND je imel prvo zasedanje 5. in 6. novembra 2003, kar je bilo hkrati zadnje zasedanje Odbora BNP. Na tem zasedanju je Odbor BND sprejel svoj poslovnik, kot to določa člen 4(3) Uredbe BND.

Namen tega dokumenta je poročati o izvajanju Uredbe BND, kot je predvideno v členu 7 Uredbe. Dokument povzema napredek, ki sta ga dosegla Komisija in Odbor BND v zvezi z uskladitvijo BND in izvajanjem Uredbe BND od začetka njene veljavnosti. Poglavje 2 opisuje sprejete ukrepe, da se zagotovi natančna opredelitev bruto nacionalnega dohodka po tržnih cenah. Poglavje 3 opisuje sprejete ukrepe, da države članice zagotovijo pravočasno pošiljanje podatkov o BND in dodatnih informacij Komisiji. Poglavje 4 opisuje ukrepe, ki jih je sprejela Komisija, da se preverijo viri in metode, ki jih države članice uporabljajo za izračun BND. Poglavje 5 opredeli sklepne ugotovitve o uporabi Uredbe BND od začetka njene veljavnosti.

2. OPREDELITEV IN IZRAčUN BRUTO NACIONALNEGA DOHODKA PO TRžNIH CENAH

Člen 1 Uredbe BND določa, da se BND in bruto domači proizvod (BDP) zaradi proračunskih razlogov opredelita v skladu z Evropskim sistemom nacionalnih in regionalnih računov (ESR 95). ESR 95 uporabljajo države članice v skladu z Uredbo Sveta (ES) št. 2223/96) z dne 25. junija 1996 o Evropskem sistemu nacionalnih in regionalnih računov v Skupnosti (Uredba ESR 95). Od sprejetja Uredbe BND 1287/2003 leta 2003 so bili prvi zadevni podatki tisti podatki, ki so bili predloženi septembra leta 2003 za proračunsko leto 2002.

Države članice od aprila 1999 uporabljajo izračun BDP in BND v skladu z ESR 95 na podlagi Uredbe ESR 95. Od takrat se BNP po prejšnji ESR, druga izdaja, za namene lastnih virov pridobiva iz BDP v skladu z ESR 95 tako, da se uporabljajo posebne konceptualne prilagoditve. Poglavitne konceptualne prilagoditve so bile določene z Odločbo Komisije 97/178/ES, Euratom z dne 10. februarja 1997 o opredelitvi načina prehoda z Evropskega sistema nacionalnih in regionalnih računov v Skupnosti (ESR 95) na Evropski sistem integriranih ekonomskih računov, druga izdaja[5]. Komisija (Eurostat) in Odbor BNP sta se zato zelo trudila za uskladitev izračunov v skladu z ESR 95, in to še preden je začela veljati nova Uredba BND.

Potem ko je bil novembra 2003 ustanovljen Odbor BND, si je le-ta prizadeval zagotoviti, da bi prejšnje delo Odbora BND o uskladitvi konceptov in opredelitvi nacionalnih računov v zvezi z usklajevanjem BND po potrebi še naprej veljalo. Prav tako je sprejel ukrepe za pojasnitev in nadaljnjo opredelitev konceptualnih sprememb, ki so bile na novo uvedene z ESR 95.

Eden od ukrepov se je nanašal na potrditev in posodobitev številnih pravnih aktov v zvezi z BNP in BND. Posledično so bile uvedene in sprejete naslednje uredbe Komisije:

- Uredba Komisije (ES) št. 109/2005 z dne 24. januarja 2005 o opredelitvi ekonomskega ozemlja držav članic za namen Uredbe Sveta (ES, Euratom) št. 1287/2003 o uskladitvi bruto nacionalnega dohodka po tržnih cenah6

- Uredba Komisije (ES, Euratom) št. 116/2005 z dne 26. januarja 2005 o postopku vračil DDV osebam, ki niso davčni zavezanci, in davčnim zavezancem za njihove oproščene dejavnosti, za namene Uredbe Sveta (ES, Euratom) št. 1287/2003 o uskladitvi bruto nacionalnega dohodka po tržnih cenah7

- Uredba Komisije (ES) št. 1722/2005 z dne 20. oktobra 2005 o načelih za ocenjevanje stanovanjskih storitev za namene Uredbe Sveta (EC, Euratom) št. 1287/2003 o uskladitvi bruto nacionalnega dohodka po tržnih cenah8.

Drugi ukrep je pomenil, da je Odbor BND sprejel številna priporočila o konceptualnih vprašanjih ESR 95, ki jih je predhodno sprejel Odbor BNP, in sicer glede:

- merjenja bruto investicij v programsko opremo;

- merjenja zavarovalniških storitev;

- obravnave uvoznih dajatev, ki so jih plačali nerezidenti („Roterdamski učinek“ na uvozne dajatve);

- merjenja pripisanih socialnih prispevkov;

- obravnave popravka za Združeno kraljestvo.

Poleg tega je Odbor BND sprejel priporočila, ki so jih pripravile naslednje delovne skupine:

- delovna skupina za razvedrilne, literarne in umetniške izvirnike;

- delovna skupina za potrošnjo stalnega kapitala za javno infrastrukturo;

- delovna skupina za reinvestirane zaslužke od neposrednih tujih naložb.

3. PRENOS PODATKOV O BND IN DODATNIH INFORMACIJ

Posredovanje podatkov o BND

V skladu s členom 2(1) in (2) Uredbe BND države članice ugotavljajo BND v okviru rednega nacionalnega računovodstva in vsako leto do 22. septembra pošljejo Komisiji (Eurostatu) številčne podatke za agregat BND in njegove sestavne dele. To pomeni, da se je rok za predložitev podatkov o BND Komisiji za namene lastnih virov pomaknil naprej za osem dni v primerjavi z Direktivo BNP, ki je določila, da morajo države članice svoje podatke o BNP zagotoviti do 1. oktobra.

Ta novi rok ni povzročil nobenih večjih težav. Samo v prvem letu uporabe leta 2003, ko je bila Uredba sprejeta šele julija, je manjše število držav člani podatke predložilo v skladu s starim časovnim razporedom. Leta 2004 in 2005 so vse države članice svoje podatke o BND zagotovile pravočasno.

Na začetku julija vsakega leta Odbor BND doseže sporazum o enotni obliki tabel („vprašalnik BND“), ki jih države članice uporabijo za posredovanje svojih podatkov o BND. Kmalu po julijskem zasedanju Odbora BND je Eurostat vsaki državi članici poslal vzorec (v Excelu) dogovorjenega vprašalnika in jih prosil, da izpolnjeni vprašalnik BND pravočasno vrnejo.

Vprašalnik vključuje tudi dodatne tabele in formule, ki pomagajo pri preverjanju doslednosti zagotovljenih podatkov ter odkrivanju in preprečevanju možnih napak. Poleg tega so priložena podrobna navodila v zvezi s pravilnim izpolnjevanjem vprašalnika. Ti ukrepi so močno pripomogli k uskladitvi in nadaljnjemu izboljšanju podatkov, ki jih države članice predložijo Eurostatu.

Letno poročilo o kakovosti podatkov o BND

Države članice morajo po Uredbi BND Eurostatu poslati letno poročilo o kakovosti podatkov o BND (člen 2(3)). Namen tega poročila je Komisiji zagotoviti informacije, potrebne za ugotovitev, kako so bile te številke dosežene, opisati kakršne koli pomembne spremembe v uporabljenih postopkih in osnovnih statističnih podatkih ter razložiti revizije prejšnjih ocen BND.

Odbor BND se je na svojem zasedanju julija 2004 dogovoril o skupni vsebini in obliki tega poročila. Vse države članice so nato septembra 2004 skupaj zagotovile poročilo o kakovosti ter svoje podatke o BND. Poročila so bila kakovostna in so Komisiji zagotovila potrebne osnovne informacije za oceno podatkov držav članic.

Vendar je kljub skupni obliki in navodilom za pripravo poročil o kakovosti med državami članicami prihajalo do velikih razlik v dolžini in strukturi njihovih poročil. Zato je Eurostat po dogovoru z Odborom BND leta 2005 dal podrobnejša navodila za pripravo poročil o kakovosti. To je še izboljšalo primerljivost in učinkovitost poročil o kakovosti iz septembra 2005.

Vključevanje novih držav članic v proces BND

Prispevki novih držav članic k četrtemu lastnemu viru temeljijo na podatkih o BND iz leta 2004, ko so pristopile k Evropski uniji. Septembra 2005 so morale Komisiji prvič zagotoviti podatke o BND za leto 2004.

Nove države so bile že dolgo pred tem vključene v sistem zagotavljanja podatkov o BND. Leta 2003 so nove države članice zagotovile podatke o BND za leto 2002. To so ponovile leta 2004 z revidiranimi podatki o BND za leto 2002 in prvim posredovanjem številčnih podatkov o BND za leto 2003, vključno s poročilom o kakovosti.

Po zaslugi teh preizkusnih let je posredovanje podatkov o BND leta 2005 v novih državah članicah potekalo nemoteno tako kot v starih državah članicah.

Opis metodologije BND

Glavni namen letnih poročil o kakovosti BND je zagotavljati informacije v primerih, kjer je prišlo do pomembnih sprememb in revizij v izračunih BND držav članic. Namen poročila o kakovosti je zato na kratko in jedrnato poročato o metodologiji, virih in rezultatih držav članic, kadar je to potrebno.

Z razliko od teh kratkih poročil je v opisih metodologije in osnovnih statističnih podatkov za izračun BND in njegovih sestavnih delov naveden popoln opis metod in virov, ki se uporabljajo za izračun številčnih podatkov o BND in njegovih sestavnih delov (opis metodologije BND). Države članice morajo pripraviti in Eurostatu zagotoviti takšne opise metodologije v skladu s členom 3 Uredbe BND. Ti opisi metodologije so eden izmed ključnih instrumentov, ki Eurostatu omogočajo, da oceni primerljivost, zanesljivost in izčrpnost podatkov o BND držav članic.

Ker se postopki in osnovni statistični podatki za zbiranje končnih podatkov o BDP in BND vsako leto ne spreminjajo veliko, ampak samo med večjimi revizijami na daljše časovne intervale, ni treba vsako leto znova pripravljati opisov metodologije BND. Odbor BND je na svojem zasedanju julija 2005 kot splošno pravilo predlagal, da države članice posodobijo opise metodologije BND najpozneje eno leto po opravljeni reviziji izhodiščnega leta, če pa država članica nima politike glede takšnih revizij, pa najmanj vsako peto leto.

Trenutno obstajajo opisi metodologije BND za 15 starih držav članic (ter za državi EGP Norveško in Islandijo). Ti opisi metodologije so večinoma iz obdobja 2001–2003 (nekaj tudi iz leta 2004), imajo ponavadi 300 do 500 strani in jih je Eurostat uporabljal v zadnjem krogu nadzora BND v starih državah članicah (glej poglavje 4 tega poročila).

Priprava opisov metodologije BND za nove države članice trenutno dobro poteka. Proces je finančno podprl program Phare in stare države članice so novim zagotovile precejšnjo pomoč.

Države članice morajo svoje opise metodologije pripraviti v skladu z dogovorjeno strukturo, da bi se omogočila popolna primerljivost njihove vsebine. Za ta namen je Eurostat oblikoval nov priročnik o opisih metodologije BND, ki ga je julija 2005 sprejel Odbor BND. Ta priročnik temelji na prejšnji različici iz leta 1999 ter na izkušnjah, pridobljenih iz zadnjih opisov metodologije starih držav članic.

Kar zadeva časovni razpored, je Odbor BND novembra 2005 odločil, da morajo vse države članice najpozneje do 31. decembra 2006 zagotoviti novo ali posodobljeno različico opisa metodologije BND. Na začetku leta 2006 je Komisija pisala državam članicam, da bi jih opozorila, da bi lahko vsako zmanjšanje prispevkov v proračun Skupnosti, ki ga je mogoče pripisati zamudi pri reviziji opisa metodologije BND, sprožilo zahtevo za plačilo obresti zaradi zamude v skladu s členom 11 Uredbe Sveta (ES, Euratom) št. 1150/2000 z dne 22. maja 2000 o izvajanju Sklepa št. 2000/597/ES, Euratom o sistemu virov lastnih sredstev Skupnosti9.

Izboljšanje kvantitativnega opisa izračuna BND: procesne tabele in tabelarni pristop

Točnost in izčrpnost sta ključna elementa za visoko kakovost podatkov o BND. Tako Odbor BND kot njegov predhodnik Odbor BNP sta si prizadevala za izboljšanje meritve in ocene točnosti in izčrpnosti podatkov o nacionalnih računih.

Odbor BNP je leta 1999 ustanovil delovno skupino za pregled vseh vidikov ocene točnosti v osnovnih virih podatkov, preučitev izvedljivosti ocene točnosti v nacionalnih računih in pripravo priporočil za morebitno razširitev zahtev za poročanje v zvezi s podatki o BND za četrti lastni vir. Delovna skupina za natančnost je izdala sveženj priporočil za izdelavo tako imenovanih procesnih tabel, ki so orodje za opis kvantitativnih razsežnosti posameznih korakov pri izračunu BND od vhodnih podatkov do končnih agregatov nacionalnih računov.

Pristop procesnih tabel je nato preizkusilo deset držav članic. Izkušnje teh preizkusov so pripomogle k nadaljnjemu izboljšanju priporočil in k oblikovanju priročnika za izdelavo procesnih tabel, ki ga je Odbor BND odobril na svojem zasedanju julija 2005. Na istem zasedanju je Eurostat predlagal, da morajo vse države članice procesne tabele pripraviti vsaj ob vsaki reviziji in jih vključiti v svoje opise metodologije BND.

Eurostat se je tudi ukvarjal s tako imenovanim tabelarnim pristopom glede izčrpnosti – orodjem, ki lahko zagotovi dodatne količinske informacije za ocenjevanje podatkov o BND. Ta pristop se je oblikoval v okviru projektov Phare z državami kadidatkami in zagotavlja popoln, skladen in praktičen okvir za zagotovitev izčrpnosti in primerljivosti računov. Pristop dopolnjuje procesne tabele, saj zagotavlja dodatne podrobnosti o prilagoditvah izčrpnosti, ki so že opisane v procesnih tabelah.

Odbor BND je na svojem zasedanju julija 2005 izrazil široko podporo načelu tabelarnega pristopa. Kljub temu so nekateri izrazili zaskrbljenost nad precejšnjo dodatno delovno obremenitvijo, ki bi jo povzročila uvedba tega pristopa.

4. POSTOPKI IN PREVERJANJE IZRAčUNA BND

Odgovornost za preverjanje BND znotraj Komisije

V skladu s členom 5(1) Uredbe BND 5 Komisija preveri vire in metode, ki jih države članice uporabljajo za izračun BND. Eurostat in GD za proračun sta se z memorandumom o soglasju, ki sta ga leta 2004 podpisala generalna direktorja obeh služb in ki je posodobitev podobnega memoranduma iz leta 1992, dogovorila o razdelitvi odgovornosti znotraj Komisije za preverjanje lastnih virov BND.

Odnos med Odborom BND in Odborom BNP

Odbor BNP in Odbor BND sta na svojem zasedanju 5. in 6. novembra 2003 sprejela skupno izjavo. V skladu s to izjavo Odbor BNP odslej sprejema mnenje Odbora BND o podatkih o BND, ki temeljijo na ESR 79, ob upoštevanju dejstva, da vsi podatki BND, ki se uporabljajo za namene lastnih virov, izhajajo iz nacionalnih računov, ki temeljijo na ESR 95.

Preverjanje izračunov BND držav članic

Eurostat je med letoma 2002 in 2004 izvedel temeljito analizo statističnih virov in metod vseh starih držav članic ter Norveške in Islandije. Ta analiza je uporabila informacije, pridobljene iz opisov metodologije BND teh držav ter obiskov za nadzor BND v njihovih nacionalnih statističnih inštitutih.

Namen tega ukrepa je bil potrditi zanesljivost, primerljivost in izčrpnost podatkov o nacionalnih računih držav za namene lastnih virov. Poleg tega je tudi skušal ugotoviti, v katerih točkah je Komisija morala izraziti zadržke glede podatkov o BNP držav članic. Uredba Sveta (ES, Euratom) št. 1150/2000 z dne 22. maja 2000 o izvajanju Sklepa št. 2000/597/ES, Euratom o sistemu virov lastnih sredstev Skupnosti omogoča možnost izraziti zadržke glede podatkov o BND držav članic. V skladu s členom 10(8) navedene Uredbe se spremembe BNP ne upošteva več po štirih letih po obračunskem letu, razen v točkah, ki jih je v roku sporočila bodisi Komisija bodisi država članica.

Kot na rezultat analize virov in metod držav članic je Eurostat lahko nadomestil prejšnje zadržke v zvezi s podatki o BNP starih držav članic za leta 1995–2001 s posebnimi. Skupno število posebnih zadržkov, izraženih leta 2004 in 2005 je bilo 68, zadevali pa so 14 držav članic. Leta 2005 so se dela v zvezi s petimi posebnimi zadržki lahko končala, tako da so bili ti zadržki nato odpravljeni. Države članice imajo do septembra 2006 čas, da obravnavajo posebne zadržke.

Ti posebni zadržki zadevajo BNP in njegove sestavne dele in obsegajo obdobje 1995–2001. Odbor BND se je oktobra 2005 odločil, da julija 2006 izrazi splošne zadržke glede podatkov o BND za leto 2002, ki bi drugače leta 2006 postali končni za namene lastnih virov. Splošni zadržki bodo ostali v veljavi, dokler Eurostat ne bo začel novega kroga analiz posodobljenih opisov metodologije BND, ki jih morajo države članice zagotoviti do konca leta 2006.

Podatki o BND novih držav članic za leto 2004, leto pristopa, bodo do leta 2008 ostali odprti za namene lastnih virov. Eurostat bo preveril njihove vire in metode na enak način kot za stare države članice, ko bodo njihovi opisi metodologije BND na voljo, in sicer prav tako ob koncu leta 2006.

Letna preučitev in uradno mnenje o ustreznosti podatkov o BND za namene lastnih virov

Člen 5(2) Uredbe BND zahteva preučitev podatkov o BND, ki jih Odbor BND vsako leto zagotovi Komisiji. Odbor mora nato podati svoje mnenje glede ustreznosti podatkov o BND držav članic za namene lastnih virov.

V ta namen Eurostat izvede temeljito letno preverjanje podatkov o BND, poslanih do 22. septembra. V zadnjih treh letih so bili sprejeti številni ukrepi za nadaljnje izboljšanje poteka dela, preverjanj in dokumentacije za preverjanje vhodnih podatkov. Potem ko se jih preveri, se ti podatki predložijo Odboru BND, ki jih pregleda in nato sprejme svoje mnenje o ustreznosti podatkov starih držav članic. Potem ko se ugotovi ustreznost podatkov, se mnenje skupaj s podatki posreduje GD za proračun.

Odbor BND doslej še ni mogel oblikovati mnenja glede ustreznosti podatkov o BND novih držav članic, ker njihovi opisi virov in metod Odboru še niso na voljo.

Preučitev nadzora Komisije s strani Evropskega računskega sodišča

Delo Komisije v zvezi z nadzorom in preverjanjem podatkov o BNP in BND držav članic letno temeljito pregleda Evropsko računsko sodišče. Podroben pregled dejavnosti Sodišča v zvezi z lastnimi viri BNP in BND je na voljo v njegovih letnih poročilih o izvrševanju proračuna, sektorskih študijah in številnih začasnih ugotovitvah ter nedavno v zadnjem letnem poročilu za proračunsko leto 200410. V tem poročilu Sodišče navaja splošno pozitivno oceno in ugotavlja, da „so bila na osnovi podatkov, ki so jih posredovale države članice, sredstva iz DDV in BND v vseh pomembnih vidikih pravilno izračunana, zbrana in vknjižena v račune Skupnosti s strani Komisije“ (glej odstavek 3.53 letnega poročila).

5. SKLEPNE UGOTOVITVE

Prehod z Direktive BNP na Uredbo BND leta 2003 je potekal učinkovito in nemoteno. Sprejeti so bili ustrezni ukrepi za izvajanje in posodobitev pravnih aktov in priporočil za namen Uredbe BND. Poleg tega so bila oblikovana nova konceptualna priporočila, da bi še bolj uskladili podatke o BND med državami članicami in delo na tem področju se bo nadaljevalo na primer v zvezi z evidentiranjem proizvodnje iz nelegalnih dejavnosti, kot to zahteva ESR 95.

Sprejeti so bili tudi ukrepi za pravočasno in usklajeno pošiljanje podatkov o BND, da se izboljša in posodobi dokumentacijo glede metod in virov, ki se uporabljajo za izračun BND in njegovih sestavnih delov, ter da se oblikuje boljša količinska predstava o točnosti in izčrpnosti številčnih podatkov o BND. Nove države članice so se uspešno vključile v napredek glede BND.

Kar zadeva postopke, so bile odgovornosti Komisije pri preverjanju podatkov o BND jasno opredeljene in institucionalni prehod z Odbora BNP na Odbor BND je potekal brez težav. Pri preučitvi in preverjanjih izračunov BND je prišlo do napredka. Zelo dobro sodelovanje med Komisijo in državami članicami tako v Odboru BND kot med informacijskimi obiski Komisije pri nacionalnih statističnih inštitutih je bilo prav tako zelo koristno za ta proces.

V naslednjih letih si bosta Komisija in Odbor BND še naprej prizadevala za ohranitev in nadaljnje izboljšanje primerljivosti, zanesljivosti in izčrpnosti podatkov o BND. Stare države članice bodo leta 2006 obravnavale kakršne koli odprte zadržke glede posameznih sestavnih delov njihovih podatkov o BND za obdobje 1995–2000. Komisija bo obdržala zadržke glede podatkov o BND držav članic za leto 2002 in počakala na preverjanje, ki bo izvedeno na podlagi nove, posodobljene dokumentacije, ki jo morajo države članice zagotoviti do konca leta 2006. Nove države članice morajo prav tako do konca leta 2006 zagotoviti prvo popolno dokumentacijo o svojih metodah in virih. Temu bo sledil temeljit nadzor Komisije.

[1] UL L 181, 19.7.2003, str. 1.

[2] UL L 253, 7.10.2000, str. 42.

[3] UL L 310, 30.11.1996, str. 1.

[4] UL L 49, 21.2.1989, str. 26.

[5] UL L 75, 15.3.1997, str. 44.

6 UL L 21, 25.1.2005, str. 3.

7 UL L 24, 27.1.2005, str. 6.

8 UL L 276, 21.10.2005, str. 5.

9 UL L 130, 31.5.2000, str. 1. Uredba, kakor je bila nazadnje spremenjena z Uredbo (ES, Euratom) št. 2028/2004 (UL L 352, 27.11.2004, str. 1).

10 UL C 301, 30.11.2005, str. 1.